Аляксандр Тамковіч: Першыя два курсы былі агульныя дысцыпліны, хіба што з ваенай спецыфікай. Проста рыхтавалі спецыялістаў для ваеннага друку – як журфак БДУ рыхтуе спецыялістаў для сельскага раённага друку. Пасля вучэльні мне пашчасціла патрапіць у Менск (першы выпадак), які лічыўся блатным месцам, прэстыжная Беларуская акруга. Я быў лейтэнантам, а сюды бралі пераважна капітанаў, маёраў. Проста ў часе навучання я быў тут на практыцы. Мае матэрыялы былі адзначаныя – і на мяне напісалі запыт. Так я патрапіў у штат “Во славу Родины”, дзе працаваў ад 1987 па 1991 год. Дарэчы, на маё месца прыйшоў потым Сяргей Вазняк – мы з Сяргеем заўсёды смяемся, што ён мяне “падседзеў”. Ён прыйшоў з танкавых войскаў і стаў добрым журналістам.